Vons, Peter, poslanec NR SR (2023-03-17):
Ďakujem za slovo. Priznám sa, že po včerajšej debate aj dnešnej debate, čo tu počúvam, tak už som normálne troška z toho aj tak psychicky rozhodený. Začnem tým, že ja som pedagóg, som vyštudoval telesnú výchovu, učil som a neustále pracujem, dá sa povedať, na tom, aby ľudia mali ten zdravý pohyb, keďže kým som nebol poslanec Národnej rady, tak som podnikal v oblasti fitnes, bude to už 32 rokov, čo sa venujeme tejto činnosti, takže športu, pohybu a zdraviu ľudí naozaj určite rozumiem. Chcem sa poďakovať, Karol tu momentálne nie je, ale za to, že nás rozpohyboval k tejto veci, pretože 15 rokov vraj je odvtedy, čo sme zrušili a znížili počet hodín telesnej výchovy a počas tých pätnástich rokov tu bolo niekoľko vlád, niekoľko parlamentov a nikto s tým nič neurobil. Kolegyňa včera Eva Horváthová, ktorá tu bola nie minulé, ale predminulé obdobie, povedala, že toto už naozaj treba konečne rozpohybovať a to i za cenu, že riaditelia, že ministerstvo školstva s tým budú mať určité problémy a starosti, kým to nastavia, ale ja verím, že sú natoľko šikovní, že to dokážu a ten dôvod, že prečo to treba spraviť, veď ten je jasný. Hovoríme tu o tom, že aby sa neubrali hodiny slovenčiny, matematiky, fyziky atď. Určite, samozrejmé, že to je dôležité. Ale keď sa vás opýtam ako, ako rodičov, ako možno normálne ľudsky, že čo je prednejšie: tá múdrosť, alebo to zdravie? Áno, ja chcem, aby boli, každý rodič chce, aby jeho dieťa bolo múdre, aby bolo úspešné, a to dokáže len cez to vzdelávanie, ale musí byť zdravé. Čo robíme všetci, keď, keď proste ide o zdravie nášho dieťaťa alebo nášho príbuzného? No robíme všetko možné, všetko ide nabok, hej? Takže pre budúcnosť. Lebo my teraz hovoríme o deťoch, ale pozrite sa na tú generáciu tridsať, 
40-ročných. Naozaj nie sú v dobrom stave. Nie sú v dobrom zdravotnom stave. My sa, my sa rozprávame, my, čo ja už som dôchodca, že tá doba príde taká, že táto generácia staršia sa bude musieť starať o vlastné deti. Pretože tie sú tak fyzicky na tom zle, že to dopadne tak, že sa bude starať, starať otec o svojho syna, otec bude mať 70 rokov, syn bude mať 40 a bude mať problémy. Veď to je obrovská zodpovednosť. A tuto kolegovia zo SaS, ja viem, že ako oni kalkulujú, aké dôležité sú financie atď., ale to zdravie a tá kondícia, veď to súvisí s tým. Zdravie. Lieky. Poisťovne to musia všetko preplácať. Bolo tu spomenuté ministerstvo obrany, ministerstvo vnútra. Veď my nebudeme mať fyzicky zdatných vojakov, my nebudeme mať policajtov fyzicky zdatných. Ďalšia vec, čo tu spomenul kolega Kašper, ale aj mnohí ďalší, že demografická krivka klesá, hej? Máme menej detí, rozmýšľame, kto bude na nás robiť v dôchodku, hej, a napriek tomu tie deti, ktoré máme ich menej, my sa nedokážeme, my nedokážeme presadiť, aby sa zlepšil ich fyzický zdravotný stav. Boli tu spomenuté tie určité pohybové schopnosti. Ja som bol učiteľ telesnej výchovy a robil som všetko tak, ako v tej metodike bolo. Gymnastika, atletika, športové hry. No dneska sa, viete, ako učí na školách? Že čo deti chcú, čo dokážu. Ten florbal, to zahrajú aj v rifliach. My sme mali, pamätáte sa, červené trenky, biele tričko, biele ponožky a cvičilo sa a išlo to. Takže treba to po tých pätnástich rokoch zmeniť i za cenu, že to troška bude, že určití ľudia budú škrípať zubami. Zo štatistík, tie ste tu spomenuli, 600-tisíc ľudí na Slovensku trpí obezitou a dva milióny nadváhou. Kde to začína? No začína to s tým, že sa čoraz menej hýbeme a poznáte to známe, aj včera som to spomenul, ´ohýbaj ma mamko, dokiaľ som ja Janko´. To znamená, že naozaj, aj ste to včera alebo dneska pospomínali, že v tých škôlkach sa tie deti ešte hýbu. Potom prídu na tie základné školy, je to čoraz horšie. Super je, čo sa podarilo, že tým pedagógom, teda učiteľkám a učiteľom na tom prvom stupni môžu už teraz pomáhať telocvikári z druhého stupňa, že tam môžu prísť tí tréneri, to sú plusové veci, takže už sa to rozpohybovalo. A čo sa týka vybavenia a telocviční, tak to už nebudem ani hovoriť, pretože povedal to tuná aj Kašper, že bolo trikrát, štyrikrát viac detí a dokázali sme to utiahnuť. Dneska zlučujeme školy, čo nemáme deti na nich, hej, a, a verím, že proste sa ten spôsob nájde. Ešte jedna vec, keď to tuná kolega ešte Galis spomínal, chceme, aby sme mali úspešnú športovú reprezentáciu v rôznych športoch. Sami viete, aké to je. Kedysi boli proste výber, výber, dneska je nábor, nábor. Proste deti nemajú tie pohybové schopnosti. Myslíte, že ja keby som bol v tejto dobe telocvikár, že budem robiť šplh na lane alebo na tyči? Veď to je „na basu“. A kotrmelce? No tak to tu bolo spomenuté. Povylamujú si krky pri tom. Žiaľbohu, lebo sa to nerobí systematicky od malička. Tá telesná výchova jednoducho chýba. My sme cvičili na dedine na chodbe, v triedach a išlo to. A každý z nás to dokázal. Možno bol vždycky jeden žiak, ktorý proste to nedokázal. Dneska preskok cez kozu alebo koňa? No dovidenia, tie kozy už niekde odložené vzadu v telocvični, pretože máloktorý by to dokázal preskočiť, hej? Ale veď to sú pohybové schopnosti, ktoré ten človek do života určite potrebuje. Takže ja osobne cítim, že väčšina tohto pléna sa zhoduje v tom, napriek tomu, že či sme opozícia alebo koalícia, že ten pohyb bude a možno tu je malá skupina ľudí, ktorá nejakým spôsobom, nepochopiteľným, to nechápe a nechce sa do toho nejakým spôsobom zapojiť a podporiť to. Takže verím, že to podporíme a po tých pätnástich rokoch to pôjde. Karol, tebe ďakujeme, že si nás zalarmoval, aj nás kolegov, a dúfam, že aj toto plénum to podporí a ministerstvo školstva a riaditelia to zvládnu. Ďakujem.